D Katherine Sophie Dreier (* 10. Septämber 1877 z Brooklyn, New York; † 29. März 1952 z New York) isch e amerikanischi Moolere, Kunstmäzenin und Kunstsammlere gsi. Zsämme mit em Marcel Duchamp und em Man Ray het si d New Yorker Kunstvereinigung Société Anonyme Inc. gründet. Si isch au e Mitgliid vo dr Künstlergruppe Abstraction-Création gsi. Ihr Ziil isch s gsi, us ihrem Landhuus z Redding, Connecticut, e Museum für modärni Kunst z mache und d Sammlig vo dr Société Anonyme mit ihrer Privatsammlig zsämmezfasse. D Dreier isch e Verdrätere vo dr abstrakte Moolerei.